b'\n_START_ARTICLE_\nNarnija\n_START_PARAGRAPH_\nNarnija je izmi\xc5\xa1ljen svet, ki je nastal v domi\xc5\xa1ljiji britanskega pisatelja C.S. Lewisa kot okolje za fantazijsko pripoved Zgodbe iz Narnije. Poleg istoimenske de\xc5\xbeele, kjer se odvija ve\xc4\x8dina dogajanja, ga tvorijo \xc5\xa1e de\xc5\xbeele Archenland, Calormen, razli\xc4\x8dni otoki v Vzhodnem oceanu ter nekatera druga ozemlja. Lewis je zapisal, da ga je pri ustvarjanju tega domi\xc5\xa1ljijskega sveta navdihnila krajina doma\xc4\x8de Severne Irske, posebej okolica Ulstra. Ustvarjalci filmske serije, posnete po knjigah, so namesto tega izbrali Novo Zelandijo za prizori\xc5\xa1\xc4\x8de ve\xc4\x8dine dogajanja._NEWLINE_V Narniji prebivajo favni, kentavri, minotavri, vile, bogovi in govore\xc4\x8de \xc5\xbeivali, magija je pogosta. Ljudje lahko vstopijo vanjo skozi prehode iz na\xc5\xa1ega sveta, tekom pripovedi to uspe enajstim posameznikom: \xc5\xa1tirim de\xc4\x8dkom, dvema mo\xc5\xa1kima, \xc5\xa1tirim dekletom in \xc5\xbeenski.'